ΔΕΛΤΙΟ ΤΥΠΟΥ

Η ΑΚΟΣ στη Σύρο

«Η πρόληψη του καρκίνου και η φροντίδα του αποθεραπευμένου» 

Σάββατο 21 Ιουνίου στις 18.30 

Αίθουσα  εκδηλώσεων του Hotel Diogenis

«Η πρόληψη του καρκίνου και η φροντίδα του αποθεραπευμένου»  είναι το θέμα  Επιστημονικής Ημερίδας που θα λάβει χώρα το Σάββατο 21 Ιουνίου στις 18.30, στην Αίθουσα εκδηλώσεων του Hotel Diogenis (Πλατεία Παπάγου, Ερμούπολη Σύρου) με τη συμμετοχή επιστημόνων και μελών της αστικήςMη Κερδοσκοπικής Εταιρίας «ΆΚΟΣ» (www.akoslife.com). 
Η Ημερίδα πραγματοποιείται με την υποστήριξη του Συλλόγου Καρκινοπαθών Σύρου-Κυκλάδων και του Ροταριανού Ομίλου Ερμούπολης Σύρου, και εντάσσεται στο πλαίσιο της Πανελλαδικής Εκστρατείας Ενημέρωσης της AΚΟΣ με τίτλο: «Σπουδή στο ανθρώπινο σώμα-Πρόληψης έργα» με στόχο την ευαισθητοποίηση των πολιτών σε θέματα πρόληψης του καρκίνου. 

Αναλυτικά το πρόγραμμα της εκδήλωσης: 

18:15- 18:30    Προσέλευση

18:30- 18:45     Χαιρετισμοί

 18:45- 20:00    Ομιλίες

•	Δρ. Δέσποινα Κατσώχη, Ακτινοθεραπευτής -Ογκολόγος, Πρόεδρος της AΚΟΣ
 «Πρόληψη: μια ενσυνείδητη δράση»

•	Σέργιος Απέργης, Ιατρός- Ακτινοδιαγνώστης, Υποψήφιος Διδάκτωρ Ιατρικής Σχολής Πανεπιστημίου Αθηνών 
«Η χρησιμότητα του απεικονιστικού ελέγχου του μαστού»

•	Άντα Κοτσάνη, Ιατρός-Βιοπαθολόγος                                                           «Η σημασία του ετήσιου check up στην πρόληψη»

•	Βικτώρια Ζολότα, Εκπαιδευτικός -Αποθεραπευμένη
Θέμα: «Καρκίνος...Ε και;»

20:00- 20:30 Συζήτηση με το κοινό

Με αφορμή την Επιστημονική Ημερίδα η Πρόεδρος της ΑΚΟΣ  Δρ. Δέσποινα Κατσώχη επισημαίνει: «Με ιδιαίτερη χαρά επισκεπτόμαστε τη Σύρο  για να μιλήσουμε για τη σημασία της πρόληψης αλλά και για να αναδείξουμε τη σημαντικότητα της φροντίδας του αποθεραπευμένου. Το σύνθημα της Πανελλαδικής Εκστρατείας μας “Αγαπώ και φροντίζω το σώμα μου”, σημαίνει ότι αποβάλω βλαβερές συνήθειες και υιοθετώ έναν τρόπο ζωής που σέβεται τον οργανισμό μου και τις ανάγκες του. Η πρωτογενής πρόληψη δεν είναι μια λέξη, είναι  καθημερινή δράση κα μάλιστα, ενσυνείδητη δράση, μια καθημερινή πράξη. Η δευτερογενής πρόληψη είναι υποχρέωση όλων, στάση ζωής που μέσω της ενημέρωσης και του προσυμπτωματικού ελέγχου,  χαρίζει πολλά και ποιοτικά χρόνια ζωής. Σε πολλές ασθένειες παίζει τεράστιο ρόλο η έγκαιρη διάγνωση. Δεν πρέπει να είμαστε αμέτοχοι. Ο οργανισμός μας “μιλά”. Όταν κάτι ανησυχητικό συμβαίνει, δείχνει «σημάδια» που πρέπει να μας θέσουν σε εγρήγορση.  Ας μην αγνοούμε τα σήματα κινδύνου που εκπέμπει το σώμα μας. Να επισκεπτόμαστε το γιατρό πριν η κατάσταση φτάσει στο μη περαιτέρω. Καθοριστικός είναι και ο ρόλος της τριτογενούς πρόληψης,  που συμβάλλει στην αποκατάσταση και  στην επιστροφή του ασθενή σε ένα επίπεδο ζωής, όσο το δυνατόν εγγύτερο σε αυτό που είχε πριν εκδηλώσει τη νόσο, με την ελαχιστοποίηση των σωματικών ή ψυχολογικών παρενεργειών που μπορεί να εκδηλώσει, εξαιτίας του καρκίνου αλλά και της  ακολουθούμενης θεραπευτικής μεθόδου». 

H μη κερδοσκοπική εταιρία «Καρκίνος: Θεραπεία Σώματος και ψυχής» με τον διακριτικό τίτλο ΑΚΟΣ στον πυρήνα της αποτελείται από επιστήμονες του χώρου της υγείας, που προσφέρουν αφιλοκερδώς, στον αγώνα πρόληψης του καρκίνου και παρέχουν βοήθεια στους αποθεραπευμένους από τη νόσο. Ήδη βρίσκεται σε εξέλιξη Πανελλαδική Εκστρατεία Ενημέρωσης της ΑΚΟΣ με τίτλο: «Σπουδή στο ανθρώπινο σώμα-Πρόληψης έργα»,  ενώ σχεδίασε και διαθέτει δωρεάν στους αποθεραπευμένους από καρκίνο σε όλη τη χώρα, το «Ημερολόγιο Αποθεραπείας», ένα πρωτοπόρο χρηστικό βιβλιάριο μεταθεραπευτικής παρακολούθησης. 
«Άκος» στα αρχαία  ελληνικά σημαίνει θεραπεία. Θεραπεία σώματος και ψυχής. Έχουμε ευθύνη απέναντι στον εαυτό μας και σε όσους αγαπάμε να μεταδώσουμε το  μήνυμα της αξίας της πρόληψης.